
A valóság szimbolizált elemei Márai Sándor egyik regénytípusában

Márai Sándor életművének recepciótörténete számos megközelítést kínál az olvasó számára, mégis fel kell tennünk a kérdést, vajon mi lehet az oka, hogy a – mára már világhírű – írót évtizedekig a közönség viszontagságos megítélésére kárhoztatta?
A gyertyák csonkig égnek című regény bizonyos aspektusai nincsenek mélyrehatóan feltárva, ezért érdemes arra vállalkoznunk, hogy újravizsgáljuk a regényt, és egy másféle, az eddigiekhez képest újszerű olvasattal próbálkozzunk, melynek során egészen új értelmezések tárulhatnak fel.
Az olvasat legmeghatározóbb komponense hipotetikus: a regény egyik főszereplőjének, Konrádnak érzelmi világából és kapcsolatrendszeréből következő nemi identitása más. Ezt a másféleségét kíséreljük meg igazolni, ha a Henrikkel való kapcsolatát alaposabban megvizsgáljuk, és az éjszakai párbeszédüket összehasonítjuk más, témájában és elbeszélésmódjában hasonló dialógusokkal, mint, ugyancsak az író tollából született Válás Budán-ban, valamint Tolsztoj Kreutzer szonátájá-ban található.
A dolgozat a teljesség igénye nélkül vállalkozik rá, hogy az adott témában fellehelhető szakszövegeket az új olvasattal összevesse, ennek eredményét a filozófia, a pszichoanalízis, az irodalomelmélet és az általános társadalmi, és etikai sík tükrében is röviden elemezze, ezáltal Márai Sándor írásait idézve, a korábbi megközelítésektől eltérő kiindulópontot keressen a mű befogadásához.



